Éyə Ǹtondôbə Zambá ā kɔ́bɔ̄ ná: M̀bɛ́ óngóla yǎ ńnə̄m étēde, éví wábəbə ḿfág yǎ ńtólē dzób, wâyi laŋan ó fɛ̄də́ á táŋ məlú mə́saman yā bákad bɔ̌ bīsíé, eyɔ̌ŋ tē báyī wá yái âmǒs Sábad ai ámǒs ábóg ḿkpámáŋ ngɔn. 2Etɔŋ ńtómbā yâyi nyían á ḿbɛ̄ sí yā ḿbɛ̄ óngóla yǎ átān, a ńtə́lē tə́tə̄lə́ á bə̄yóm mə́ndíé yā ḿbɛ̄ óngóla. Eyɔ̌ŋ tē hḿ bəfada báyi túnī mə́túnuŋa bádīgi ai mətúnuŋa mə́ mvɔ̄í. A yi lúī ńlō á sí á ḿbɛ́ sí, á kwíí átān, bə́ təge fɛd ḿbɛ̄ a kələ kwí ngōngógóle. 3Ayɔ̌ŋ yā ńnam lâyi lúmbū Ńtondôbə ósū á ḿbɛ̄ yób tē á məmǒs bəsábad ai məmǒs mə m̀kpámáŋ ngɔn. 4Mətúnuŋa bádīgi, émá yā étɔŋ ńtómbā yáyi və́ Ńtondôbə ámōs sábad, mâyi bɔ̌ bān míńtómbá bə́samǎn yā bə́ nə́ təge ai atɔ́n ai ǹnóm ńtómbá yǎ á nə́ təge ai atǎ. 5Mətúnuŋa mâyi bɔ̌ fón, abóm dá anə́ ńnōm ńtómbá, ai ású bān míńtómbá, efái é kán ésə̄ nyémēn ā diŋ ai m̀bɔ́n, anə́ evəga angóngā ḿbɔ́n dá. 6Âmǒs mə́tíé mə́ ngɔn, bâyi və́ mān étɔŋ ńnóm nyag təge ai atɔ́n, bǎn míńtómbá bə́saman ai elɔmɔ zɔg təge ai atɔ́n. 7A yi və́ mə̄túnuŋa abóm dá ású ńnóm nyag, abóm dá ású elɔmɔ zɔg; ású bɔ́n míńtómbá, a yi və é dzóm ésə ǎ diŋ nə́ a və́, ai m̀bɔ́n ndə́g dzyā á ńgūmā évəga. 8Éyɔŋ etɔŋ ńtómba yányî, yâyi nyî ḿfág yā ḿbɛ̄ óngóla, éyə̄ fə yáyi kwí étē. 9Éyɔŋ ayɔ̌ŋ yā ńnam lázu á mís mə́ Ńtondôbə ábǒg mə́bóg mə̄nén, ébá bə́ nyíí ḿfág m̀bɛ́ yā âkoé, nə́ bálūi miǹló á sí, bâyi kwí ḿfág m̀bɛ́ yā ńkiɛ́; ébá bɔ̂ bə́ nyíí á ḿbɛ̄ yā ńkiɛ́, bâyi kwí ḿfág ḿbɛ́ yā âkoé. Eki mod təge kwí á ḿbɛ̄ ḿfág ā hə́ nyían: a yi kwí ósū wóé. 10Ḿfág étɔŋ ńtómba, yâyi kǎd tə́bə̄ á zə̄zǎŋ: a yi nyî anə́ bɔ́, a kwíí fə anə́ bɔ́. 11Á məmǒs mə́ ábóg, ai á məmǒs mə́ dulú ngogolán, mətúnuŋa mə́ fón mâyi bɔ̂ évəga dzyá anə́ ńnōm nyag, evəga dzyá anə́ ńnōm ńtómbá, ású bān míńtómbá, abím ásə nyémēn ā diŋ ai m̀bɔ́n, angóngā ḿbɔ́n dá évəga dzyá. 12Éyɔŋ etɔŋ ńtómba yáyi və́ Ńtondôbə mətúnuŋǎ yā óvāŋ wóé, ngə́ mətúnuŋa mə́ mvɔ̄í yā óvāŋ wóé, bâyi nyé yáī ḿbɛ́ yā wábəbə ḿfág yā ǹtólē dzób, ǎ ngávə́ mə̄túnuŋa móé yā bádígi ai mətúnuŋa mə́ mvɔ̄í anə́ ḿból ā kad bɔ́ ámǒs sábad, á mvús a kwí á ńsəŋ; ǹnyie anə́ ā kwí yǎ, bə́ fɛ̄də́ ḿbɛ̄.